#  *Výbor*

 *Národnej rady Slovenskej republiky*

 *pre hospodárske záležitosti*

 50. schôdza výboru

 Číslo: CRD - 41/2014 - VHZ

**272**

## **U z n e s e n i e**

**Výboru Národnej rady Slovenskej republiky**

**pre hospodárske záležitosti**

z 11. marca 2014

k vládnemu návrhu zákona, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov **(tlač 831)**

**Výbor Národnej rady Slovenskej republiky**

**pre hospodárske záležitosti**

1. **s ú h l a s í**

s vládnym návrhom zákona, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov **(tlač 831)**;

#### o d p o r ú č a

#  Národnej rade Slovenskej republiky

vládny návrhzákona, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov **(tlač 831)** schváliť s pozmeňujúcimi a doplňujúcimi návrhmi uvedenými v prílohe tohto uznesenia;

#### p o v e r u j e

1. predsedu výboru, aby výsledky rokovania výboru v  druhom čítaní zo dňa 11. marca 2014 spolu s výsledkami rokovania ostatných výborov spracoval do písomnej spoločnej správy výborov v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a predložil ju na schválenie gestorskému výboru,
2. spoločného spravodajcu výborov M. **Kondróta** (A. **Kolesíka/** A**. Přidala**), aby v súlade s § 80 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov informoval o výsledku rokovania výborov a aby odôvodnil návrh a stanovisko gestorského výboru k návrhu zákona uvedené v spoločnej správe výborov na schôdzi Národnej rady Slovenskej republiky.

 Ján **H u d a c k ý v.r.**

 predseda výboru

overovateľ výboru

Michal **B a g a č k a**

Alojz **P ř i d a l**

#  *Výbor*

 *Národnej rady Slovenskej republiky*

 *pre hospodárske záležitosti*

 50. schôdza výboru

 Príloha k uzneseniu č. 272

##### Z m e n y a  d o p l n k y

k vládnemu návrhuzákona, ktorým sa mení a dopĺňa zákon č. 657/2004 Z. z. o tepelnej energetike v znení neskorších predpisov **(tlač 831)**

1. V čl. I, bode 8 sa v uvádzacej vete slovo „aa)“ nahrádza slovom „ab)“ a § 2 sa dopĺňa písmenom ab), ktoré znie:

„ab) celkovou podlahovou plochou podlahová plocha budovy určená z vonkajších rozmerov budovy podľa technickej normy2b) bez zohľadnenia miestnych vystupujúcich konštrukcií.“.

Poznámka pod čiarou k odkazu 2b znie:

„2b) STN EN ISO 13790/NA Energetická hospodárnosť budov. Výpočet potreby energie na vykurovanie a chladenie. Národná príloha.“.

Navrhuje sa definícia celkovej podlahovej plochy za účelom jednoznačného určenia celkovej podlahovej plochy budovy v súvislosti s aplikáciou § 18 zákona.

1. V čl. I sa bod 15 [§ 5 ods. 7 písm. c)] označuje ako bod 16 a bod 16 [§ 5 ods. 7 písm. a)] sa označuje ako bod 15.

Úprava označenia novelizačných bodov sa navrhuje z dôvodu ich chronologického usporiadania.

1. V čl. I, bode 15 [§ 5 ods. 7 písm. c)] sa slová „písm. c)“ nahrádzajú slovami „písm. b)“.

Navrhuje sa úprava odkazu vzhľadom na vypustenie písmena a) v § 5 ods. 7.

1. V čl. I, bode 19 § 10 ods. 1 písm. d) sa slovo „teplovody12aa)“ nahrádza slovami „verejný rozvod tepla“.

Poznámka pod čiarou k odkazu 12aa sa vypúšťa. Doterajšie odkazy 12ab a 12ac sa označujú ako odkazy 12aa a 12ab a doterajšie poznámky pod čiarou k odkazom 12ab a 12ac sa označujú ako poznámky pod čiarou k odkazom 12aa a 12ab.

Navrhuje sa spresnenie ustanovenia náhradou pojmu „teplovody“ pojmom „verejný rozvod tepla“. Dôvodom je potreba, aby ustanovenie zahŕňalo okrem teplovodov aj primárne horúcovodné a parovodné siete, ako súčasť verejného rozvodu tepla, prostredníctvom ktorých je teplo distribuované zo zdroja tepla do odovzdávacích staníc tepla.

1. V čl. I sa za 24. bod vkladá nový 25. bod, ktorý znie:

„25. V § 12 ods. 8 sa za slovo „výkonom“ vkladajú slová „od 100 kW vrátane“.“.

Doterajšie novelizačné body sa primerane prečíslujú.

Navrhuje sa v § 12 ods. 8 (doterajší §12 ods. 5) ustanoviť dolná hranica celkového inštalovaného tepelného výkonu sústavy tepelných zariadení, ktorú možno uskutočniť len na základe záväzného stanoviska obce o súlade pripravovanej výstavby sústavy tepelných zariadení s koncepciou rozvoja obce v oblasti tepelnej energetiky. Pre výstavbu sústavy tepelných zariadení s celkovým inštalovaným tepelným výkonom do 100 kW nebude potrebné záväzné stanovisko obce.

1. V čl. I doterajší 25. bod znie:

„25. V § 12 odsek 9 znie:

„(9) Na vydanie záväzného stanoviska obce podľa odseku 8 sa vzťahujú ustanovenia odsekov 2 až 7.“.“.

Navrhuje sa za účelom zosúladenia postupu obce pri konaní o vydanie záväzného stanoviska obce s postupom ministerstva hospodárstva pri konaní o vydanie osvedčenia ministerstva hospodárstva o súlade pripravovanej výstavby sústavy tepelných zariadení s energetickou politikou SR, pričom ide o požiadavku úplnej aplikácie dotknutých ustanovení zákona.

1. V čl. I, bode 27 [§ 13 ods. 5 a 6] sa slová „ods. 7“ nahrádzajú slovami „ods. 8“.

Legislatívno-technická úprava sa týka správneho odkazu na príslušné ustanovenie zákona v nadväznosti na doplnenie § 12 o nové odseky 3 až 5 (bod 24).

1. V čl. I sa za doterajší 27. bod vkladá nový 28. bod, ktorý znie:

„28. V § 13 ods. 6 sa vypúšťa odkaz 12b vrátane poznámky pod čiarou.“.

Legislatívno-technická úprava z dôvodu zosúladenia s § 31.

Doterajšie novelizačné body sa primerane prečíslujú.

1. V čl. I doterajší 34. bod znie:

„34. V § 18 ods. 4 písmeno a) znie:

„a) zabezpečiť u konečného spotrebiteľa na náklady vlastníka budovy

1. obstaranie, zapojenie, udržiavanie a overovanie určených meradiel,14c)
2. obstaranie zapojenie a udržiavanie pomerových rozdeľovačov tepla,14d) ak obstaranie, zapojenie, udržiavanie a overovanie určených meradiel14c) podľa prvého bodu nie je technicky možné alebo nákladovo efektívne,
3. alternatívny nákladovo efektívny spôsob merania spotreby tepla, ak obstaranie určených meradiel podľa prvého bodu alebo pomerových rozdeľovačov tepla podľa druhého bodu nie je nákladovo efektívne.“.“.

Poznámky pod čiarou k odkazom 14c a 14d znejú:

„ 14c) § 8 zákona č. 142/2000 Z. z. o metrológii a o zmene a doplnení niektorých zákonov v znení zákona č. 431/2004 Z. z.

14d) Napríklad STN EN 834 Rozdeľovače vykurovacích nákladov na určenie pomernej spotreby tepla vykurovacími telesami. Prístroje s elektrickým napájaním.“.

Navrhovaným ustanovením, vzhľadom na možné budúce výsledky vedy a techniky, sa navrhuje doplnenie paragrafového znenia za účelom zosúladenia so smernicou 2012/27/EÚ.

1. V čl. I doterajšom 35. bode sa doterajší odkaz 14c označuje ako odkaz 14e a doterajšia poznámka pod čiarou k odkazu 14c sa označuje ako poznámka pod čiarou k odkazu 14e.

Vzhľadom na navrhovanú úpravu vloženia nových odkazov 14c a 14d na poznámky pod čiarou v čl. I doterajšom bode 34 sa upravuje číslovanie nasledujúceho odkazu na poznámku pod čiarou.

1. V čl. I doterajšom 40. bode v § 21 ods. 3 sa slová „obnoviteľných zdrojov energie“ nahrádzajú slovami „účinného centralizovaného zásobovania teplom“.

Navrhovaným ustanovením sa navrhuje okrem podpory obnoviteľných zdrojov energie zosúladenie podpory so smernicou 2012/27/EÚ, podľa ktorej sa podpora vzťahuje na účinné systémy vykurovania a chladenia (článok 14 bod 2) a vysoko účinnú kombinovanú výrobu (článok 14 bod 11). Predmetné podporované formy sú zahrnuté v pojme účinného centralizovaného zásobovania teplom navrhnutého v čl. I v bode 8 návrhu zákona (§ 2 písm. z)).

1. V čl. I. doterajšom 46. bode v § 31 písm.. c) sa slová „vydáva záväzné stanovisko obce“ nahrádzajú slovami „rozhoduje20a) o vydaní záväzného stanoviska obce“ a slová „vydať záväzné stanovisko“ nahrádzajú slovami „rozhodnúť20a) o vydaní záväzného stanoviska“

Poznámka pod čiarou k odkazu 20a znie:

„20a) § 27 ods. 2 zákona Slovenskej národnej rady č. 369/1990 Zb. o obecnom zriadení v znení neskorších predpisov.“.

Navrhovaným ustanovením sa navrhuje podriadiť režimu správneho konania tiež konanie o vydanie záväzného stanoviska obce o súlade pripravovanej výstavby sústavy tepelných zariadení s koncepciou rozvoja obce v oblasti tepelnej energetiky, čoho základným predpokladom je explicitné definovanie povahy záväzného stanoviska obce ako rozhodnutia. Týmto sa zosúlaďuje konanie obce o vydanie záväzného stanoviska obce o súlade pripravovanej výstavby sústavy tepelných zariadení s koncepciou rozvoja obce v oblasti tepelnej energetiky s konaním o vydanie osvedčenia ministerstva hospodárstva o súlade pripravovanej výstavby sústavy tepelných zariadení s energetickou politikou SR, ktoré je tiež podriadené režimu správneho konania, čím bude účastníkom konania garantovaný celý rad procesných práv.

1. V čl. I, bode 53 v prílohe k zákonu za slovami „2012/27/EÚ“ a za slovami „2013/12/EÚ“ sa slová „zo dňa“ nahrádzajú slovom „z“.

Ide o legislatívno-technickú úpravu formálneho charakteru podľa oficiálneho názvu preberaného právne záväzného aktu EÚ.